Odstúpenie konateľa
Konateľ sa môže funkcie vzdať jednostranným odstúpením z funkcie. Odstúpenie z funkcie je jednostranným právnym úkonom konateľa, ktorým oznamuje spoločnosti svoju vôľu vzdať sa vykonávanej funkcie. Vzdanie sa funkcie musí konateľ urobiť v písomnej forme, keďže podľa zákona ho treba doručiť spoločnosti.
Funkcia konateľa v spoločnosti s ručením obmedzeným je nenahraditeľná, pretože konateľ zabezpečuje chod celej spoločnosti (t.j. jej obchodné vedenie) a zároveň vystupuje ako jej štatutárny orgán. Z tohto hľadiska je potrebné venovať dôvodom a spôsobu zániku funkcie konateľa veľkú pozornosť.